b'\n_START_ARTICLE_\nJames Dunlop\n_START_SECTION_\n\xc5\xbdivljenje in delo\n_START_PARAGRAPH_\nDunlop je bil sin tkalca Johna Dunlopa in njegove \xc5\xbeene Janet, rojene Boyle. Osnovno \xc5\xa1olo je kon\xc4\x8dal v Dalryju. Pri \xc5\xa1tirinajstih je od\xc5\xa1el v Beith na delo v tovarno preje. V Beithu je hodil tudi v ve\xc4\x8derno \xc5\xa1olo, ki jo je vodil Gardiner. \xc5\xbde zelo zgodaj se je za\xc4\x8del zanimati za astronomijo in leta 1810 je izdelal daljnoglede. Leta 1820 je spoznal sira Thomasa Brisbanea. Brisbane ga je imenoval za drugega znanstvenega pomo\xc4\x8dnika kot je leta 1821 od\xc5\xa1el v Sydney za guvernerja._NEWLINE_Kmalu po prihodu v Sydney je Brisbane v Paramatti (sedaj Parramatta) zgradil observatorij, Dunlop pa je za\xc4\x8del z opazovanji tedaj malo znanega ju\xc5\xbenega neba. Prvi pomo\xc4\x8dnik R\xc3\xbcmker je kmalu od\xc5\xa1el leta 1823, tako da je bil Dunlop odgovoren za astrometri\xc4\x8dna opazovanja in vzdr\xc5\xbeevanje observatorija ter in\xc5\xa1trumentov. Dunlop ni bil iz\xc5\xa1olan astronom in je imel pomankljivo matemati\xc4\x8dno znanje. Opazovanj se je nau\xc4\x8dil od R\xc3\xbcmkerja in Brisbanea. Med junijem 1823 in februarjem 1826 je opravil 40.000 opazovanj in katalogiziral pribli\xc5\xbeno 7385 zvezd, od katerih je bilo 166 dvojnih in meritev ve\xc4\x8d svetlih teles globokega neba blizu svetlih zvezd, ki jih je katalogizoral. V za\xc4\x8detku marca 1826 je zapustil Observatorij Paramatta in nadaljeval z delom na svojem domu v ulici Hunter Street v Paramatti. Tu je v naslednjih 18 mesecih za\xc4\x8del organizirati lastna opazovanja dvojnih zvezd in teles globokega neba. Skonstruiral je daljnogled in drugo opremo._NEWLINE_brisbane je pred zadnjim odhodom iz Sydneyja decembra 1825 prodal vse svoje in\xc5\xa1trumente vladi, tako da je lahko observatorij nadaljeval z delom. Med in\xc5\xa1trumenti je bil tudi 80\xc2\xa0mm (3\xc2\xbc pal\xc4\x8dni) zrcalni daljnogled z ekvatorialno namestitvijo, ki sta ga R\xc3\xbcmker in kasneje Dunlop uporabljala pri pomembnih meritvah dvojnih zvezd. Maja 1826 se je R\xc3\xbcmker vrnil v observatorij in sedem mesecev kasneje so ga imenovali za prvega vladnega astronoma Novega Ju\xc5\xbenega Walesa, \xc4\x8deprav slu\xc5\xbebe uradno ni zasedal zaradi zavla\xc4\x8devanj njegovih britanskih slu\xc5\xbebodajalcev._NEWLINE_Dunlop je zapustil Sydney februarja 1827 in od\xc5\xa1el na \xc5\xa0kotsko.\xc5\xa0tiri leta je bil zaposlen v Brisbaneovem observatorju. 29. oktiobra 1829 je prvi v Zdru\xc5\xbeenem kraljestvu ponovno odkril Enckejev komet. Njegova opazovanja zvezd ju\xc5\xbenega neba sta temeljito pregledala John Herschel in Maclear v Ju\xc5\xbeni Afriki._NEWLINE_Aprila 1831 so Dunlopa imenovali za predstojnika Vladnega observatorija v Parramatti. V Sydney je prispel 6. novembra 1831. Stanje v observatoriju je bilo slabo. Popravil je poslopje in za\xc4\x8del z delom. Okoli leta 1835 se mu je zdravstveno stanje poslab\xc5\xa1alo. Ni imel pomo\xc4\x8dnikov, pa tudi poslopje je za\xc4\x8delo razpadati. Avgusta 1847 je dal odpoved in od\xc5\xa1el \xc5\xbeiveti na Brisbane Waters. Leta 1816 se je poro\xc4\x8dil s svojo sestri\xc4\x8dno Jean Service, ki ga je pre\xc5\xbeivela.\n_START_SECTION_\nPriznanja\n_START_PARAGRAPH_\nLeta 1832 so ga izbrali za \xc4\x8dlana Kraljeve dru\xc5\xbebe v Edinburghu.\n_START_SECTION_\nNagrade\n_START_PARAGRAPH_\nKraljeva astronomska dru\xc5\xbeba mu je 8. februarja 1828 podelila Zlato medaljo. John Herschel je med podelitvijo zelo dobro ocenil Dunlopovo delo v Novem Ju\xc5\xbenem Walesu._NEWLINE_Leta 1833 je od danskega kralja prejel medaljo, leta 1835 pa medaljo Kraljevega francoskega in\xc5\xa1tituta.'